车同轨赋（以君德遐布夷夏同道为韵）
白行简 (Tang)
倬彼皇道。大哉圣君。穷厚载于宇内。俾咸驾于海濆。故得遥遥之形。周八埏而匪间。彭彭之响。经万国而俱闻。所以义在知方。理资从式。见轸转而不阻。谅辐辏而有则。宏济之利。既均美于三无。顺动之端。方齐功于一德。是故达于疆场。践彼幽遐。表合纵而道广。知辙迹而路赊。亦由诫于险。去其邪。推善御于有截。被至治于无哗。殊途同归。方见域中之大。引重致远。是睹天下为家。然则将利于时。必徵所措。既同辙而异履。爰发轫而循度。周流勿越。诚转蓬之足施。轥轹非逾。将挂轊而可布。至若偈兮无外。隐尔如斯。念徵至而必继。嘉大同而在兹。固将混区宇。会华夷。始曳轮而宁亏远迩。终推毂而不失毫釐。观其政之大者。道亦斯假。苟凭轼而知风。矧击辕而合雅。顾践履之奚到。岂独不东。信应用之无疆。宁惟诸夏。原夫建皇极。开帝功。三才既美。九有攸同。可使循环如贯。运动不穷。四会五达之庄。悠然尽届。岛夷卉服之俗。逖矣皆通。尔乃庶政聿修。遐方可讨。俾守位者将顺其理。利转者必会于道。故车书而混同。诚鸿业之斯保。